钦定古今图书集成/明伦汇编/皇极典/第205卷 > 春秋四传 > 隐公元年
## 钦定古今图书集成/明伦汇编/皇极典/第205卷 > 春秋四传 > 隐公元年

《春秋》：元年，春，王正月。

〈疏〉王者革前代，驭天下，必改正朔，易服色，以变人视听。夏以建寅之月为正，殷以建丑之月为正，周以建子之月为正，三代异制，正朔不同。故《礼记·檀弓》云：“夏后氏尚黑，殷人尚白，周人尚赤。唯时王所建，故以王字冠之”，言是今王之正月也。王不在春上者，月改则春移，春非王所改，故王不先春。王必连月，故王处春下。“周以建子为正，则周之二月、三月，皆是前世之正月也，故于春每月书王。王二月者，言是我王之二月，乃殷之正月也；王三月者，言是我王之三月，乃夏之正月也。既有正朔之异，故每月称王以别之也。”全朱子曰：“孔子作《春秋》，以天时加王月，以明上奉天时，下正王朔之义。而加春于建子之月，则行夏时”之意亦在其中。

《公羊传》：“春者何？岁之始也。王者孰谓？谓文王也。曷为
先言王而后言正月？王正月也。何言乎王正月？大一
统也。”

〈注〉天王始受命改制，布政施教于天下，自公侯至于庶人，自山川至于草木昆虫，莫不一一系于正月，故云“政教之始。”

《胡传》：“按：《左氏》曰‘王周正月’，周人以建子为岁首，则冬
十有一月是也。前乎周者以丑为正，其书‘始即位’曰
‘惟元祀十有二月’，则知月不易也。后乎周者以亥为
正，其书‘始建国’曰‘元年冬十月’，则知时不易也。建子
非春亦明矣，乃以夏时冠周月，何哉？圣人语颜回以
为邦，则曰‘行夏之时，作《春秋》以经世，则曰‘春王正月’’。”
此见诸行事之验也。或曰：“非天子不议礼，仲尼有圣
德，无其位而改正朔，可乎？”曰：“有是言也。不曰《春秋》天
子之事乎？以夏时冠月，垂法后世；以周正纪事，示无
其位，不敢自专也。”其旨微矣。

〈大全〉可堂吴氏曰：“夏承唐、虞，皆以寅月为岁首而谓之正月。始春终冬，四时具为一年。商革夏命，以丑月为岁首，仍谓之十二月而未尝改月。周革殷命，以子月为岁首，不特改月而又改时，以齐其年。《泰誓》云：‘惟十有三年春，大会于孟津’。《武成》云：‘惟一月壬辰，旁死魄。戊午，师逾孟津’。春即一月，一月即子月也。《春秋》所书之‘春’”，即夏之仲冬“正月”，即夏之十一月也。